Die NG gemeente Kriel was ’n gemeente van die Nederduitse Gereformeerde Kerk in Maraisburg, Roodepoort. Dit is laat in die negentigerjare by haar een moedergemeente, Florida, ingelyf. Die gemeente is saamgestel uit dele van die gemeente van Florida, wat afgestig het van Langlaagte, en die gemeente van Waterval. Hoewel die beskikbare bron dit nie uitstippel nie, kan afgelei word die gemeente is so genoem ter ere van die vader van die Langlaagte-kinderhuis, ds. Abraham Kriel, en dat dit nie die naam Maraisburg gekry het nie om dit te onderskei van die gemeente Maraisburg op die Oos-Kaapse dorpie Hofmeyr, wat in 1873 aangelê is, maar waarvan die naam in 1911 verander is om verwarring met die voorstad Maraisburg te voorkom. Die naam van die gemeente Maraisburg is eers in die middel sewentigerjare van die 20ste eeu ook na Hofmeyr verander. Op 15 April 1944 is die gemeente Kriel gestig en reeds op 1 Mei 1944 het hy sy eerste kerkraadsvergadering gehou. Ds. T.A. Theron van die Njassa-sending is in September 1944 as eerste leraar en herder van die nuwe gemeente bevestig.